Félag á vegum Magnúsar V. Snædal stjórnarformanns Naust Marine hf. og Bjarna Þórs Gunnlaugssonar framkvæmdastjóra hefur keypt meirihluta hlutafjár félagsins og eiga þeir félagar nú rúmlega 80% samtals . Magnús hefur verið stjórnarformaður félagsins í tæp 7 ár og Bjarni Þór framkvæmdastjóri síðan 2007 . Þeir horfa björtum augum til framtíðar og telja þetta 25 ára gamla fyrirtæki eiga mikla möguleika til vaxtar . Velta félagsins er áætluð um 1,5 milljarðar á þessu ári og er áætluð um 2,5 á því næsta . Dótturfélag á Spáni hefur vaxið mjög í kjölfar verkefna sem þar eru unnin fyrir og með Naust Marine á en um er að ræða stór verkefni fyrir bæði rússneskar og bandarískar útgerðir en þess má geta að félagið rekur einnig útibú í Seattle sem þjónustar þarlenda aðila . „ Framtíðin er rafdrifin “ „ Við sjáum að auknar kröfur í umhverfismálum hafa nú veruleg áhrif á val rafknúins búnaðar umfram gömlu glussakerfin en það er skiljanlegt “ segir Bjarni Þór og bætir við að það séu nú víða í heiminum háar sektir við því að missa niður t.d. glussaolíu í höfnum . „ Þannig að fyrir utan að búnaður Naust Marine sé skilvirkari og hagkvæmari þá er líka verið að fá með þessu hreinna og betra umhverfi “ . Naust Marine ehf. var stofnað árið 1993 með það að markmiði að þróa og markaðssetja búnað fyrir sjávarútveg og annan iðnað . Aðalverkefni fyrirtækisins hefur fram til þessa verið þróun og framleiðsla sjálfvirka togvindukerfisins ATW CatchControl ( Automatic Trawl Winch ) sem og hönnun og smíði á öllum helstu vindum og ýmsum búnaði fyrir fiskiskip .